Κανονισμός (ΕΚ) αριθ. 995/2003 της Επιτροπής

της 11ης Ιουνίου 2003

περί παρεκκλίσεως από τον κανονισμό (ΕΚ) αριθ. 43/2003 και περί τροποποιήσεως του εν λόγω κανονισμού όσον αφορά την περίοδο κατάθεσης των αιτήσεων ενίσχυσης για την παλαίωση οίνων λικέρ στη Μαδέρα και οίνου στις Αζόρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1453/2001 του Συμβουλίου, της 28ης Ιουνίου 2001, περί ειδικών μέτρων όσον αφορά ορισμένα γεωργικά προϊόντα, υπέρ των Αζορών και της Μαδέρας και για την κατάργηση του κανονισμού (ΕΟΚ) αριθ. 1600/92 (Poseima)(1), και ιδίως το άρθρο 34,

Εκτιμώντας τα ακόλουθα:

(1) Το άρθρο 38 παράγραφος 2 του κανονισμού (ΕΚ) αριθ. 43/2003 της Επιτροπής, της 23ης Δεκεμβρίου 2002, σχετικά με τη θέσπιση των λεπτομερειών εφαρμογής των κανονισμών (ΕΚ) αριθ. 1452/2001, (ΕΚ) αριθ. 1453/2001 και (ΕΚ) αριθ. 1454/2001 του Συμβουλίου όσον αφορά τις ενισχύσεις για την τοπική παραγωγή φυτικών προϊόντων στις ιδιαίτερα απομακρυσμένες περιφέρειες της Ένωσης(2) προβλέπει ότι οι αιτήσεις της ενίσχυσης για την παλαίωση οφείλουν να κατατίθενται στους αρμόδιους οργανισμούς στη διάρκεια των πρώτων δύο μηνών εκάστου έτους.

(2) Για το έτος 2003, θα πρέπει να παραταθεί η περίοδος υποβολής των αιτήσεων ενίσχυσης για την παλαίωση οίνων στις Αζόρες, ώστε να δοθεί η δυνατότητα στις αρμόδιες αρχές να θεσπίσουν κάθε αναγκαία διοικητική διάταξη σε θέματα διαχείρισης και ελέγχου, ιδιαίτερα ως προς την ενίσχυση για την παλαίωση του οίνου "verdelho" όπως προβλέπεται στο άρθρο 31 του κανονισμού (ΕΚ) αριθ. 1453/2001.

(3) Μεριμνώντας για την ορθή διοικητική διαχείριση και προκειμένου να εναρμονιστούν οι διατάξεις που εφαρμόζονται σε θέματα κατάθεσης των αιτήσεων ενίσχυσης, θα πρέπει να προβλεφθεί ότι, όπως και για τις λεπτομέρειες εφαρμογής που αποφασίστηκαν με το άρθρο 54 του κανονισμού (ΕΚ) αριθ. 43/2003 για τις αιτήσεις στρεμματικών ενισχύσεων, οι αρμόδιες αρχές του κράτους μέλους προσδιορίζουν επίσης τις περιόδους κατάθεσης των αιτήσεων ενίσχυσης για την παλαίωση οίνων.

(4) Κατά συνέπεια, είναι σκόπιμο να τροποποιηθεί ο κανονισμός (ΕΚ) αριθ. 43/2003.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για το έτος 2003, οι αιτήσεις ενίσχυσης για την παλαίωση οίνων λικέρ των Αζορών κατατίθενται το αργότερο στις 31 Ιουλίου 2003.

Άρθρο 2

Το άρθρο 38 παράγραφος 2 του κανονισμού (ΕΚ) αριθ. 43/2003 αντικαθίσταται από το ακόλουθο κείμενο:

"2. Η ενίσχυση για την παλαίωση των οίνων λικέρ Μαδέρας και οίνων Αζορών χορηγείται στους παραγωγούς των περιφερειών αυτών, οι οποίοι υποβάλλουν σχετική αίτηση στον αρμόδιο οργανισμό στο χρονικό διάστημα που προσδιορίζουν οι αρμόδιες αρχές του κράτους μέλους. Το χρονικό αυτό διάστημα προσδιορίζεται κατά τρόπο ώστε να επιτρέπει τη διενέργεια των αναγκαίων επιτόπιων ελέγχων."

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Ιουνίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 21.7.2001, σ. 26.

(2) ΕΕ L 7 της 11.1.2003, σ. 25.